VEGA præsenterer

**Forunderlige fortællinger fra folkrock-mesteren Jesse Malin**

*Bruce Springsteen er erklæret fan, Ryan Adams indspillede debutalbummet og Lucinda Williams er med på det seneste album! Den 5. april kommer den eminente sangskriver Jesse Malin til VEGA!*

Jesse Malin står på skuldrene af amerikanske sangskriver som Neil Young, Tom Waits og Steve Earle, og han leverer med overbevisning levende sange, der emmer af melodiøsitet og nerve. Malin skriver om det levede liv, og de personer han møder på sin vej. Det er historier om drømmerne, hustlerne, romantikerne og de indebrændte.

I august udgav Malin sit seneste album *Sunset Kids*, hvor han endnu en gang hiver lytteren med ind i et forunderligt musikalsk univers af harmonier og organisk guitarspil.

*Sunset Kids* tog sine spæde start på spillestedet The Hollywood Bowl, da Malin så countrylegenden Lucinda Williams varme op for Tom Petty. Det nye album er skrevet i samarbejde med Williams, og på singlen ”Shining Down” hylder de to musikere den nu afdøde Petty. Albummet er blevet rost til skyerne af anmeldere verden over og musikmagasinet American Songwriter skrev bl.a.:

*“The focus of the record is the new tracks. Malin is a master lyricist. When he is at his best, he can transport the listener into the song. Few can write a better song of life on the road and the not-so-glamorous hotel life”*

Jesse Malin var som 12-årig frontmand i hardcore bandet Heart Attack. Da bandet gik i opløsning, startede den unge aspirerende rockstjerne i projekterne Hope og glampunk-bandet D Generation.

Efter tre album med D Generation skød den alsidige musiker sin solokarriere i gang, og da kammeraten Ryan Adams hørte demoerne, tilbød han at producere debutalbummet. I Loho Studiet i New York indspillede de to musikere *The Fine Art of Self Destruction* på bare seks dage. Albummet udkom i oktober 2002, og med singlen ”Queen of the Underworld” gik Malin sejrsgang på radiostationer verden over.

**Fakta om koncerten:**

Jesse Malin (US)

Søndag d. 5. april kl. 20.00

Lille VEGA, Enghavevej 40, 1674 København V

Billetpris: 170 kr. + gebyr

Billetsalget starter i dag via vega.dk og Ticketmaster